CELEX: 32022D0154
Language: da
Date: 2022-02-03 00:00:00
Title: Rådets afgørelse (FUSP) 2022/154 af 3. februar 2022 om ændring af afgørelse 2011/72/FUSP om restriktive foranstaltninger over for visse personer og enheder på baggrund af situationen i Tunesien

4.2.2022   
               
               
                  DA
               
               
                  Den Europæiske Unions Tidende
               
               
                  L 25/18
               
            
         RÅDETS AFGØRELSE (FUSP) 2022/154
         af 3. februar 2022
         om ændring af afgørelse 2011/72/FUSP om restriktive foranstaltninger over for visse personer og enheder på baggrund af situationen i Tunesien
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 31. januar 2011 vedtog Rådet afgørelse 2011/72/FUSP (1).
                  
               
                     (2)
                  
                  
                     På grundlag af en gennemgang af afgørelse 2011/72/FUSP er det nødvendigt at fastsætte, på hvilke betingelser en afdød persons pengemidler fortsat kan indefryses.
                  
               
                     (3)
                  
                  
                     Afgørelse 2011/72/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I artikel 1 i afgørelse 2011/72/FUSP indsættes følgende stykker:
            
               
                  »2a.   Med forbehold af artikel 5 gælder følgende, i tilfælde af at en person, der er opført på listen i bilaget, afgår ved døden:
                  
                              a)
                           
                           
                              Hvis der inden den pågældende persons dødsfald er afsagt en straffedom over for vedkommende for uretmæssig tilegnelse af statsmidler, indefryses de pengemidler og økonomiske ressourcer, der tilhørte denne person, eller som vedkommende ejede, besad eller kontrollerede, fortsat, indtil retskendelser om inddrivelse af de uretmæssigt tilegnede statsmidler og betaling af bøder er fuldbyrdet.
                           
                        
                              b)
                           
                           
                              Hvis der ikke inden den pågældende persons dødsfald er afsagt en sådan straffedom over for vedkommende, indefryses de pengemidler og økonomiske ressourcer, der tilhørte denne person, eller som vedkommende ejede, besad eller kontrollerede, fortsat i et rimeligt tidsrum, jf. dog stk. 4. Hvis der inden for dette tidsrum anlægges et civilt eller administrativt søgsmål med henblik på inddrivelse af uretmæssigt tilegnede statsmidler, forbliver de pengemidler og økonomiske ressourcer, der tilhørte denne person, eller som vedkommende ejede, besad eller kontrollerede, indefrosset, indtil søgsmålet afvises, eller hvis søgsmålet tages til følge, indtil rettens afgørelse om inddrivelse af de uretmæssigt tilegnede midler er fuldbyrdet.
                           
                        
               
                  2b.   Rådet ændrer om nødvendigt listen i bilaget, når det fastslår, at betingelserne i stk. 2a for at opretholde indefrysningen af pengemidler og økonomiske ressourcer, der tilhørte den afdøde person, eller som vedkommende ejede, besad eller kontrollerede, ikke længere er opfyldt.«
               
            
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 3. februar 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Rådets afgørelse 2011/72/FUSP af 31. januar 2011 om restriktive foranstaltninger over for visse personer og enheder på baggrund af situationen i Tunesien (EUT L 28 af 2.2.2011, s. 62).